WhatsApp se nuwe Privaatheidsbepaling - Jou Gesin | Solidariteit WêreldJou Gesin | Solidariteit Wêreld
Tuis › Artikels › WhatsApp se nuwe Privaatheidsbepaling
Die huidige debat oor WhatsApp se nuwe privaatheidsbepaling en ultimatum aan jou as verbruiker om die beleid te onderskryf of jou rekening word opgeskort, het menige warm onder die kraag en sommige verward en angstig.
WhatsApp, wat twee biljoen gebruikers het, sal 'n nuwe privaatheidsbeleid aankondig wat vanaf 15 Mei 2021 van krag sal wees. Gebruikers is bekommerd oor moontlike verspreiding van hul privaat data en dit het reeds veroorsaak dat miljoene ingeteken het op alternatiewe kommunikasiekanale soos Telegram en Signal, wat die versekering bied dat metadata, wat byvoorbeeld die sender, ontvanger en tyd van die afstuurboodskap bevat, versteek.
WhatsApp het verskeie ultimatumboodskappe aan gebruikers gestuur: aanvaar die nuwe beleid met sy bepalings en voorwaardes of loop die risiko om jou rekening te verloor.
WhatsApp hou vol dat hierdie veranderinge noodsaaklik is om beter te integreer met Facebook, maar gebruikers is dit eens dat hulle nie ongevraagde bemarkingsmateriaal wil hê nie, nie gemorspos wil ontvang nie, voel dat korrespondensie of kontakte gemonitor moet word of dat jy gebruik word om iemand anders te verryk nie
Wat sê die beleid? WhatsApp deel reeds inligting soos vervat in die Privaatheidsbeleid waartoe jy ingestem het toe jy die rekening oopgemaak het, maar sal nou ook die reg hê om jou persoonlike inligting te deel met Facebook, wat Instagram insluit, al is jy nie 'n Instagram-gebruiker nie. Dit gaan oor bemarking. Jou rekeningregistrasie-inligting, byvoorbeeld jou foonnommer, transaksiedata, selfoondata, jou IP- adres, inligting wat verband hou met die rekening soos jou profielfoto, naam en ook soortgelyke inligting van almal in jou adresboek kan nou gedeel word.
Sal my WhatsApp deur Facebook gelees word? Jou boodskappe op WhatsApp word beveilig deur die end-tot-end-enkripsie en sal nie deur Facebook gelees word nie. WhatsApp behou nie jou boodskappe, foto's, video's, stemboodskappe, lêers en ligging nie, dit word net op jou toestel gestoor.
Wat jy wel met WhatsApp deel en waarskynlik verder gedeel sal word, is jou gebruiksdata en jou foon se unieke identifiseerder, wat gekoppel is aan jou identiteit en wat gelys is by Apple Inc se Toepwinkel. Dit is hierdie data waaroor nou besluit moet word of dit met Facebook gedeel kan word.
Wat se data besit WhatsApp reeds van my? Hierdie deel van inligting is ook nie nuut nie. WhatsApp deel reeds sedert 2014, toe Facebook WhatsApp aangekoop en die twee platforms geïntegreer het, inligting soos jou foonnommers, transaksiedata, data oor jou interaksie met ander gebruikers, selfooninligting en IP-adres met Facebook. Sekere inligting word outomaties versamel: Diensverwante inligting, byvoorbeeld WhatsApp se diensverskaffing-inligting en die gebruiker se transaksie-inligting, byvoorbeeld betalings en kwitansies van goedere aangekoop by die Toepwinkel, en toestelspesifieke inligting, soos wanneer 'n gebruiker die diens gebruik, toestel-identifiseerder, soekinligting, netwerk-inligting, en ligging.
Hoekom wil Facebook hierdie data bekom? In die derde kwartaal van 2020 het Facebook (wat ook WhatsApp besit) $21.5 biljoen verdien uit advertensies, maar WhatsApp het geen verdienste ontvang nie. Facebook kan meer verbruikers op WhatsApp en Instagram bereik deur te weet hoe verbruikers WhatsApp gebruik en sodoende kan besighede betaling ontvang vir items waarop gebruikers byvoorbeeld in Instagram-advertensies gekliek het.
Wie gaan baat by die privaatheidsbeleidsverandering? Besighede – omdat WhatsApp beweer dat besighede in staat sal wees om op Facebook se ander platform handel te dryf en te kommunikeer. Die kommunikasieboodskappe tussen 'n besigheid en 'n WhatsApp-gebruiker kan gebruik word vir bemarking en vir advertensies op Facebook. Ander begunstigdes soos Signal – al is hulle mededingers – kan ook baat. WhatsApp sal gebruikers vra om betalings- en transaksie-inligting bekend te maak, wat deur Facebook gebruik sal word vir geteikende advertensies aan die gebruiker.
Die voorgestelde beleid is nie oral dieselfde nie. In die VSA wil WhatsApp gebruikers die geleentheid bied om deur WhatsApp vir goedere te betaal deur hulle WhatsApp te verbind met 'n Facebook-rekening en deur Facebook se ander produk, soos Portal, te kan gesels.
In Europa lyk dinge anders omdat die Europese Unie 'n baie streng beleid handhaaf ten opsigte van privaatheidsinligting en maatskappye kan beboet word indien hulle die Unie se reëls verbreek. So het Facebook reeds in 2017 'n $133 miljoen boete van die Unie ontvang oor misleidende inligting oor die oorname van WhatsApp, waarin Facebook die Unie ingelig het dat dit tegnies nie moontlik is om WhatsApp se data saam met Facebook se ander dienste te gebruik nie.
Hoe veilig is my data? WhatsApp gee die versekering dat privaatheids- en ander sekuriteitskenmerke in plek is, dat WhatsApp nie boodskappe stoor as hulle afgelewer, ontvang en gelees is nie en dat WhatsApp of 'n derde party hulle nie kan lees as hulle end-tot-end geïnkripteer is nie.
Hoe beskerm ek myself? Indien jy 'n Facebook-rekening het, het jy reeds ingestem om Facebook toe te laat om inligting te stoor van al jou aanlyn-aktiwiteite, jou soekgeskiedenis, WhatsApp-groepe waaraan jy behoort en alles wat jy op Messenger deel. Facebook maak geld deur advertensies gebaseer op jou data en op items waarvoor jy gesoek het.
Jy kan jouself teen Facebook beskerm deur 'n VPN (Virtual Private Network) te gebruik. Met 'n VPN gebruik jy 'n ander diensverskaffer op 'n ander plek wat jou IP-adres verander en jou data geënkodeer hou, wat verseker dat Facebook nie jou data kan stoor nie. Jy kan jouself verder beskerm deur na Privaatheidstellings te gaan en daar te bepaal hoeveel van jou persoonlike inligting jy bekend wil maak.
Why WhatsApp's New Privacy Rules Are Sparking Alarm Nate Lanxon January 11, 2021
Chyelle Dvorak Contributing Writer, Dec 09, 2020
Elizabeth Montalbano. January 7, 2021 https://threatpost.com/Facebooks-mandatory-data-sharing-WhatsApp-ire/162828/